"Olin hämmastunud, et üldse finaali jõudsin," ütles Londoni olümpial odaviskes kulla napsanud 19aastane Trinidadi ja Tobago esindaja Keshorn Walcott .
Kergejõustikuvõistluse suurüllatajal Walcotil piisas võitmiseks tulemusest 84.58. Viimati oli tiitlivõistlusel kulla hind enam-vähem sama madal 2003. aasta MMil, kui venelane Sergei Makarov triumfeeris 85.44ga.
Ometi oli Londonis kohal ala raskekahurvägi eesotsas kahekordse olümpiavõitja Andres Thorkildseniga, kelle laeks jäi 6. koht 82.63ga.
Odaviskega hakkas Walcott tegelema alles neli aastat tagasi, kui oli veendunud, et kriketis temast söötjana asja ei saa. Kolmikhüppajast venna eeskujul otsustas ta proovida kergejõustikku.
Kuu aeg enne olümpiat krooniti Walcott juunioride maailmameistriks, Londonis sai Trindadi ja Tobago muinasjutt uue peatüki. "Mul õnnestus avakatsel visata isiklik rekord (83.51) ja teisel riigi rekord (84.58). Ühtäkki tajusin, et olen ikka veel liider," meenutas kuubalase Ismael Lopezi juhendamisel harjutav Walcott kullateekonda.
Sprinterite taimelavana tuntud Trinidadile ja Tobagole esimese väljakualade olümpiakulla toonud Walcott loodab kaasmaalaste mõttemaailma muutumist: "Odavise pole meil kõige populaarsem. Ehk hakkavad nüüd teisedki noored väljakualadega tegelema."